Omnibus presentes litteras inspecturis Johannes decanus capelle ducis et magister Guillelmus decanus christianitatis diuionensis in domino salutem. Nouerit uniuersitas vestra quod, constitutus in presentia nostra, Jocerandus domicellus de Fauuerneio laudauit, voluit et concessit et ratam habuit in perpetuum atque firmam elemosinam quam dominus Galterus dominus Fauuerney, miles, frater suus fecit domino et ecclesie ac prioratui de Fauuerneio et canonicis ibidem Deo seruientibus de duabus peciis terre arabilis sex iornalia continentibus, quarum una continens tria iornalia sita est in finagio de Fauuerneio ubi dicitur in Campo Alodii, iuxta terram Manignotti dicti Fiart; alia continens tria iornalia sita est in finagio de Fauuerneio ubi dicitur en Labouière, iuxta pratum de Champelois. Et de omni iure sibi et suis heredibus in dictis duabus peciis terre competente, priorem et fratres ac canonicos dicti prioratus corporaliter investiuit, promittens iuramento suo corporaliter prestito quod in dictis duabus peciis terre nihil reclamabit de cetero nec reclamari per alium faciet, nec contra dictam elemosinam decetero veniet, nec venire per alios faciet aut permittet. In cuius rei testimonium ad preces dicti Jocerandi presentibus litteris sigilla nostra apposuimus. Actum anno domini M°. CC°. quadragesimo tercio mense novembri.